KINNITATUD

Viljandi Kaare Kooli

kk nr1-3/6

02.09.2024

VILJANDI KAARE KOOLI ÕPPEKAVA ÜLDOSA

2024

SISUKORD

[**1.** **Üldsätted** 3](#_Toc179405255)

[**2.** **Viljandi Kaare Kooli väärtused ja eripära** 4](#_Toc179405256)

[**3.** **Viljandi Kaare Kooli õppe- ja kasvatuseesmärgid** 6](#_Toc179405257)

[**4.** **Üldpädevuste kujundamine ning valdkonnasisesed ja -ülesed lõiminguvõimalused** 7](#_Toc179405258)

[4.1. Üldpädevuste kujundamise põhimõtted 7](#_Toc179405259)

[4.2. Valdkonnasisesed ja -ülesed lõiminguvõimalused 10](#_Toc179405260)

[**5.** **Läbivate teemade käsitlemise põhimõtted Viljandi Kaare Koolis** 11](#_Toc179405261)

[**6.** **Õppekorraldus Viljandi Kaare Koolis** 13](#_Toc179405262)

[6.1. Tunnijaotusplaan Viljandi Kaare Kooli põhikooli riikliku õppekava alusel õppivatele õpilastele 14](#_Toc179405263)

[6.2. Tunnijaotusplaan riikliku lihtsustatud õppekava alusel õppivatele õpilastele 16](#_Toc179405264)

[6.3. Valikainete ja võõrkeelte valik 17](#_Toc179405265)

[6.4. Eesti keelest erinevate õppekeelte kasutamine õppeaineti 17](#_Toc179405266)

[**7.** **Õppekeskkonna mitmekesistamiseks kavandatud tegevused** 18](#_Toc179405267)

[7. 1. Kooli õppekava välise õppimise või tegevuse arvestamine koolis õpetatava osana 19](#_Toc179405268)

[**8.** **Liikluskasvatus** 20](#_Toc179405269)

[**9.** **Õpilaste arengu ja õppimise toetamine ja hindamine** 23](#_Toc179405270)

[**10.** **Koolis töötavad tugispetsialistid ja nende ülesanded** 27](#_Toc179405271)

[**11.** **Loovtöö korraldamise põhimõtted** 29](#_Toc179405272)

[**12.** **Karjääriõppe korraldamine** 30](#_Toc179405273)

[**13.** **Õpilaste ja lastevanemate teavitamine** 31](#_Toc179405274)

[**14.** **Õpetajate koostöö ja töö planeerimise põhimõtted** 32](#_Toc179405275)

[**15.** **Kooli õppekava uuendamine ja täiendamine** 33](#_Toc179405276)

# **Üldsätted**

Viljandi Kaare Kooli õppekava on kooli õppe- ja kasvatustegevuse alusdokument. Kooli õppekava koostades lähtutakse riiklikust õppekavast ja kooli arengukavast, pidades silmas piirkonna vajadusi, Viljandi linna arengukava, kooli töötajate, lastevanemate ja õpilaste soove ning kasutatavaid ressursse.

Kooli õppekava on kehtestatud ühe tervikdokumendina ja koosneb kolmest osast:

* õppekava üldosast;
* põhikooli lihtsustatud riikliku õppekava ainekavadest;
* põhikooli riikliku õppekava ainekavadest.

Kooli õppekava koostamises osalevad kõik koolis õppe- ja kasvatusalal töötavad isikud ning vajadusel teised koolitöötajad. Kool kaasab õppekava koostamisse teiste huvirühmade esindajaid. Kooli õppekava koostamise, rakendamise ja arendamise korralduse eest vastutab direktor.

Kooli õppekava üldosas esitatakse:

* kooli väärtused ja eripära;
* kooli õppe- ja kasvatuseesmärgid;
* õppekorraldus (üldpõhimõtted, tunnijaotusplaan, läbivate teemade ja lõimingu rakendamine, valikainete ja võõrkeelte valik);
* õppekeskkonna mitmekesistamiseks kavandatud tegevused, sh õppekava rakendamist toetavad tegevused, õppekäigud ja muu taoline;
* III kooliastme loovtöö korraldamise, juhendamise ja hindamise põhimõtted;
* õpilaste arengu ja õppimise toetamise ja hindamise korraldus;
* õpilaste ja lastevanemate teavitamise ja nõustamise korraldus;
* õpilaste juhendamise ja hariduslike erivajadustega õpilaste õppekorralduse põhimõtted, tugiteenuste rakendamise kord;
* õpetajate koostöö ja töö planeerimise põhimõtted;
* kooli õppekava uuendamise ja täiendamise kord.

Kooli õppekava on kättesaadav veebilehel <https://www.vkk.vil.ee/et>

# **Viljandi Kaare Kooli väärtused ja eripära**

Viljandi Kaare Kool on Viljandi linnas tegutsev põhikool, mis loodi 2005. aastal. Kaare koolis toimub õppetöö põhikooli riikliku õppekava ja riikliku lihtsustatud õppekava alusel.

Kõik koolis tegutsevad isikud lähtuvad oma tegevuses põhikooli riiklikus õppekavas sätestatud üldinimlikest ja ühiskondlikest alusväärtustest.

Viljandi Kaare Kooli põhiväärtused on koolirõõm, avatus, areng, rahumeelsus ja eduelamus. Väärtuste esitähed annavad kokku KAARE.

* KOOLIRÕÕM – me tuleme kooli heas tujus ja õpime rõõmuga. Meil on koolis head suhted.
* AVATUS – oleme uudishimulikud, valmis koostööks ja uuendusteks.
* ARENG – õpime, loome ja täiendame oma teadmisi järjepidevalt.
* RAHUMEELSUS – hoolime, toetame ja oleme üksteise jaoks olemas. Oleme mõistvad ja lahked.
* EDUELAMUS – märkame ja tunnustame ka väikest edasiminekut.

Kaare kooli tegevuse keskmeks on õpilane. Kooli põhitegevuse eesmärgiks on pakkuda kvaliteetset ja konkurentsivõimelist õpet, arvestades iga õpilase individuaalseid võimeid ja eripära ning valmistada õpilased ette õpingute jätkamiseks ja tööturule sisenemiseks. Kaare kool on avatud õpikeskkonnaga kool, kus edendatakse loovust ja kasutatakse õpitulemuste omandamisele kaasaaitavaid nüüdisaegseid õppemeetodeid. Kooli pidaja pakutavad kooliväliste tegevuste teenused toetavad koolis toimuvat õpet.

Kaare koolis on oluline, et õpilase erivajadusest tingitud erisused selgitatakse välja varakult ning õpilane saaks vajalikke tugiteenuseid koolist. Tugiteenustena pakutakse õpilaste toetamiseks ja nõustamiseks eripedagoogi, sotsiaalpedagoogi ja psühholoogi abi koostöös Viljandi Tugikeskusega.

Koolis tegutseb õpituba algklassiõpilastele. Õpituba võimaldab õpilasele tuge ja järelevalvet õppetööst vaba aja sisustamisel ja koduste õpiülesannete täitmisel.

Viljandi Kaare Koolil on koostöö Viljandi Kutseõppekeskusega. Üheksandate klasside õpilastel on võimalus läbida eelkutseõpe, mille jooksul tutvustatakse koolis õpetatavaid erialasid.

Osaleme kooli põhitegevust toetavate koostööpartnerite tegevuses:

KiVa (kiusamisvastane programm) – oleme kiusamisvaba kool, väärtustame kodanikujulgust ja hoolivust, et kujundada kõigis õpilastes valmisolek võtta vastutus ohvri toetamisel, selle asemel, et kiusamist julgustada. Meie eesmärk on kiusamist ja selle negatiivseid mõjusid vähendada.

T.O.R.E – teadlik ja süsteemne noorte kaasamine koolielu parendamisse.

T.O.R.E on loogiline jätk KiVa tegevusele ja selle missiooniks on suurendada õpilaste hulka, kes levitavad sõbralikku, õppimist ja õpetamist soodustavat vaimset ning füüsilist vägivalda taunivat mõtteviisi.

LIIKUMA KUTSUV KOOL – toetame õpilaste ja koolitöötajate liikumist aktiivsete vahetundide, aktiivsete õppemeetodite ning liikumispauside kaudu.

ALUSTAVAT ÕPETAJAT TOETAV KOOL – eesmärgiga kindlustada õpetajate järelkasv, toetame alustava õpetaja edukat sulandumist õpetajatöösse ja meeskonda, et uus kolleeg saaks oma arengule piisavalt tuge.

EESTI ERIOLÜMPIA – pakume positiivseid emotsioone treeningprotsessis ning võistlustel, tõstame hariduslike erivajadustega sportlaste enesehinnangut ning motivatsiooni regulaarseteks treeninguteks, arendame vajalikke sotsiaalseid oskusi. Õpilased osalevad aktiivselt Eesti Eriolümpia üritustel.

Lähtudes kooli visioonist, missioonist, koolipere poolt sõnastatud põhiväärtustest ning õppeasutuse rollist Viljandi linna ning maakonna koolivõrgus, on Viljandi Kaare Kooli põhieesmärk luua kõigile õpilastele nende võimetele ja vajadustele vastavad arengu- ja õpivõimalused.

VEPA – toetab kogu koolipere vaimset tervist ning aitab õpetajatel tõhusamalt õpetada ja lastel paremini õppida.

# **Viljandi Kaare Kooli õppe- ja kasvatuseesmärgid**

Õppe- ja kasvatuse aineüleseks eesmärgiks on õpilastes põhikooli riiklikus õppekavas ja põhikooli lihtsustatud riiklikus õppekavas esitatud üldpädevuste ning ainevaldkonnakavades esitatud valdkonnapädevuste kujunemine.

* Kool aitab kaasa õpilaste kasvamisele loovateks, mitmekülgseteks isiksusteks, kes suudavad ennast täisväärtuslikult teostada erinevates rollides: perekonnas, tööl ja avalikus elus.
* Kooli ülesanne on luua õpilasele eakohane, turvaline, positiivselt mõjuv ja arendav õppekeskkond, mis toetab tema õpihimu ja õpioskuste, eneserefleksiooni ja kriitilise mõtlemisvõime, teadmiste ja tahteliste omaduste arengut, loovat eneseväljendust ning sotsiaalse ja kultuurilise identiteedi kujunemist.
* Kool toetab põhiliste väärtushoiakute kujunemist. Õpilane mõistab oma tegude aluseks olevaid väärtushinnanguid ja tunneb vastutust tegude tagajärgede eest.
* Kool aitab õpilasel jõuda selgusele oma huvides, kalduvustes ja võimetes ning tagab valmisoleku õpingute jätkamiseks järgneval haridustasemel ja elukestvaks õppeks.
* Kool seisab traditsiooniliste ürituste ja õppetegevuse kaudu eesti rahvuse, keele ja kultuuri säilimise ja arengu eest.
* Kooli ülesanne on toetada ja suunata tuge vajava õpilase arengut. Iga õpilase hariduslike erivajaduste ületamiseks või vähendamiseks rakendatakse temale sobilikke eripedagoogilisi meetodeid.
* Kooli õppe- ja kasvatusprotsessis kujundatakse õpilastel suutlikkust ja oskusi, et pingutada jõukohasel viisil ning teha koostööd nii eakaaslaste kui ka erinevate täiskasvanutega.
* Taotletakse, et õpilastel kujuneksid teadmised, oskused ja hoiakud, mis võimaldavad neil (vajaduse korral suunamise või abiga) jälgida, hinnata ning kohandada oma käitumist ja õpitegevust.
* Viljandi Kaare Kool on kvaliteetset põhiharidust pakkuv kool, mis väärtustab oma õpilasi ja õpetajaid ning toetab õpilaste kasvamist täisväärtuslikeks kodanikeks.

# **Üldpädevuste kujundamine ning valdkonnasisesed ja -ülesed lõiminguvõimalused**

## 4.1. Üldpädevuste kujundamise põhimõtted

Üldpädevused kujundatakse põhikoolis õppeainete lõimingu, tunni- ja koolivälise tegevuse, koolitöötajate isikliku eeskuju ning kooli ja kodu koostöö kaudu.

Õpilastes kujundatavad üldpädevused :

|  |  |
| --- | --- |
| **Põhikooli riiklik õppekava** | **Põhikooli lihtsustatud riiklik õppekava** |
| **kultuuri-ja väärtuspädevus** |  |
| suudab hinnata inimsuhteid ja tegevusi üldkehtivate moraalinormide seisukohast; tajub ja väärtustab oma seotust teiste inimeste, ühiskonna, looduse, oma ja teiste maade ja rahvaste kultuuripärandi ning nüüdiskultuuri sündmustega; väärtustab loomingut ja kujundab ilumeelt; hindab üldinimlikke ja ühiskondlikke väärtusi, väärtustab inimlikku, kultuurilist ja looduslikku mitmekesisust; teadvustab oma väärtushinnanguid; | tunnetab end oma rahvuse liikmena ja Eesti kodanikuna, väärtustab maailma eri rahvuste ja kultuuride mitmekesisust, suhtub teistest rahvustest inimestesse eelarvamuste vabalt ja lugupidavalt, tunneb ja austab oma keelt ja kultuuri ning väärtustab eesti keele ja kultuuri säilimist ja arengut; tunneb ja järgib üldtunnustatud väärtusi ja kõlbluspõhimõtteid, ei jää ükskõikseks, kui neid eiratakse, ning sekkub vajaduse korral oma võimaluste piires; |
| **sotsiaalne ja kodanikupädevus** |  |
| suudab ennast teostada; toimib aktiivse, teadliku, abivalmi ja vastutustundliku kodanikuna ning toetab ühiskonna demokraatlikku arengut ja Eesti riiklikku iseseisvust; teab ja järgib ühiskondlikke väärtusi ja norme; austab ühiskondlikku mitmekesisust, religioonide ja rahvuste omapära; teeb koostööd teiste inimestega erinevates situatsioonides; aktsepteerib inimeste ja nende väärtushinnangute erinevusi ning arvestab neid suhtlemisel; | on aktiivne ja vastutustundlik kodanik, kes on huvitatud oma kooli, kodukoha ja riigi demokraatlikust arengust; teab oma peamisi õigusi ja kohustusi, oskab nende eest seista, arvestab rühma huvisid ja isiklikku huvi; järgib vastutustundlikult ühiselu reegleid, konflikte lahendades arvestab seadusi ning moraalinorme; |
| **enesemääratluspädevus** |  |
| suudab mõista ja hinnata iseennast, oma nõrku ja tugevaid külgi; analüüsib oma käitumist erinevates olukordades; käitub ohutult ja järgib tervislikke eluviise; lahendab suhtlemisprobleeme; | mõistab ja väärtustab iseennast ja enda arengut, hindab adekvaatselt oma võimeid ja toimetulekut igapäevaelus, juhib oma käitumist erinevates olukordades; väärtustab tervislikku eluviisi, on füüsiliselt aktiivne; |
| **õpipädevus** |  |
| Suudab organiseerida õppekeskkonda individuaalselt ja rühmas ning hangib õppimiseks, hobideks, tervisekäitumiseks ja karjäärivalikuteks vajaminevat teavet; planeerib õppimist ja järgib plaani; kasutab õpitut erinevates olukordades ja probleeme lahendades; seostab omandatud teadmisi varemõpituga; analüüsib oma teadmisi ja oskusi, motiveeritust ja enesekindlust ning selle põhjal edasise õppimise vajadusi; | õpib vastavalt oma võimetele, planeerib õppimist, sh enesekontrolli, järgib kavandatut. Täidab korrektselt jõukohaseid ülesandeid individuaalselt ja rühmas, kasutab sobivaid teabevahendeid. On avatud uutele teadmistele ja oskustele; |
| **suhtluspädevus** |  |
| suudab ennast selgelt, asjakohaselt ja viisakalt väljendada nii emakeeles kui ka põhikooli lõpus vähemalt kahes võõrkeeles, arvestab olukordi ja mõistab suhtluspartnereid ning suhtlemise turvalisust; suudab ennast esitleda, oma seisukohti esitada ja põhjendada; loeb ning eristab ja mõistab teabe- ja tarbetekste ning ilukirjandust; kirjutab eri liiki tekste, kasutades korrektset viitamist, kohaseid keelevahendeid ja sobivat stiili; väärtustab õigekeelsust ja väljendusrikast keelt ning kokkuleppel põhinevat suhtlemisviisi; | suhtleb olukorda ja suhtlemispartnereid arvestades, sittab oma soove, selgitab oma seisukohti, osaleb arutelus; loeb, mõistab, kirjutab ja loob tekste iseseisvaks toimetulekuks vajalikul tasemel, kasutab teabevahendeid; mõistab ja kasutab võõrkeeles lihtsamaid igapäevaseid väljendeid ning fraase, tuginedes vajaduse korral abivahenditele; |
| **matemaatika-, loodusteaduste ja tehnoloogiaalane pädevus** |  |
| suudab kasutada matemaatikale omast keelt, sümboleid, meetodeid koolis ja igapäevaelus; suudab kirjeldada ümbritsevat maailma loodusteaduslike mudelite ja mõõtmisvahendite abil ning teha tõenduspõhiseid otsuseid; mõistab loodusteaduste ja tehnoloogia olulisust ja piiranguid; ohte ja nende vältimist; kasutab uusi tehnoloogiaid eesmärgipäraselt; | lahendab elulisi probleemsituatsioone, kasutades omandatud matemaatilisi, loodusteaduslikke ja / või tehnoloogiaalaseid teadmisi- oskusi ning (abi) vahendeid; mõistab inimese ja keskkonna vahelisi seoseid, suhtub elukeskkonda vastutustundlikult ja hoolivalt, elab ning tegutseb loodust ja keskkonda säästvalt; |
| **ettevõtlikkuspädevus** |  |
| suudab ideid luua ja ellu viia, kasutades omandatud teadmisi ja oskusi erinevates elu- ja tegevusvaldkondades; suudab näha probleeme ja neis peituvaid võimalusi, aitab kaasa probleemide lahendamisele; seab eesmärke, koostab plaane, tutvustab ja viib ellu ; korraldab ühistegevusi ja võtab neist osa , näitab algatusvõimet ja vastutab tulemuste eest; reageerib loovalt, uuendusmeelselt ja paindlikult muutustele; oskab võtta arukaid riske; rakendab finantskirjaoskust; | on tegutsemisaldis, väärtustab praktilist tööd ja on valmis kutse- ja elukestvaks õppeks. Hindab adekvaatselt oma võimeid. Püstitab ja täidab endale seatud eesmärke ning võtab vastutuse oma tegude eest; |
| **digipädevus** |  |
| suudab kasutada uuenevat digitehnoloogiat toimetulekuks kiiresti muutuvas ühiskonnas nii õppimisel, kodanikuna tegutsedes kui ka kogukondades suheldes; leiab ja säilitab digivahendite abil infot ning hindab selle asjakohasust ja usaldusväärsust; osaleb digitaalses sisuloomes, sh tekstide, piltide, multimeediumide loomisel ja kasutamisel; kasutab probleemilahenduseks sobivaid digivahendeid ja võtteid, suhtleb ja teeb koostööd erinevates digikeskkondades; on teadlik digikeskkonna ohtudest ning oskab kaitsta oma privaatsust, isikuandmeid ja digitaalset identiteeti; järgib digikeskkonnas samu moraali- ja väärtuspõhimõtteid nagu igapäevaelus; | orienteerub ja tegutseb infotehnoloogilises maailmas eesmärgipäraselt ja turvaliselt. Otsib ja kasutab infot, tunneb lihtsamaid programme ja keskkondi. Järgib digikeskkonnas üldkehtivaid moraali- ja väärtuspõhimõtteid. |

## 4.2. Valdkonnasisesed ja -ülesed lõiminguvõimalused

Õppetegevus ja selle tulemused kujundatakse tervikuks lõimingu kaudu. Lõiming toetab õpilaste üld- ja valdkonnapädevuste kujunemist. Lõimingu saavutamist kavandatakse kooli õppekava arenduse ning õppe- ja kasvatustegevuse planeerimise käigus kooli üldtööplaani tasandil. Lõimingu mõte avaldub selles, et ühel või teisel moel seostades eraldiseisvaid õpetatavaid teadmisi ja oskusi ning asetades need reaalse elu konteksti aidatakse õpilastel neid mõtestada ning seostada üheks tervikuks. Õppe lõimimine saavutatakse erinevate ainevaldkondade õppeainete ühisosa järgimisel, õppeainete, koolisiseste projektide ja läbivate teemade ühiste temaatiliste rõhuasetuste, õppeülesannete ning -viiside abil. Lõiming on tegevus, mis eeldab suhtlemist ja arutelu ning toimub peamiselt õpetaja vahetul juhendamisel. Lisaks on oluline õpilase aktiivsus ja motiveeritus. Lõiming võimaldab püüelda suunas, kus õpilased areneksid aktiivseteks ennastjuhtivateks õppijateks, kes oskavad uusi teadmisi seostada omandatud kogemuste ja seostega.

Lõimingu viisi valik on õpetajale vaba ning viisi valik sõltub sellest, mida tahetakse lõiminguga saavutada: kas luua seoseid üksikute õpitulemuste vahel, ainevaldkondade sees ja ainevaldkondade vahel või soovitakse lõiminguga saavutada kooliastme pädevusi, üldpädevusi või valdkonnapädevusi.

Lõimingu võimalused õppetöös:

* **ainetevahelised seosed**- ühe õppeaine sisu käsitletakse teises ainetunnis, et luua seoseid ja kinnistada õpitut;
* **ajaline kooskõla**-sarnaseid teemasid käsitletakse erinevates õppeainetes samaaegselt, et ühes õppeaines õpitu toetaks teises õppeaines õpitavat;
* **teemakeskne lõiming**-õpetuse lõimimine erinevate õppeainete ja läbivate teemade ühiste temaatiliste rõhuasetuste, õppeülesannete abil;
* **üld**- **ja huvihariduse lõiming-** formaalhariduses saadud teadmiste ja oskuste kinnitamine läbi praktilise huvihariduse
* **kooliastmepõhine lõiming**- lõiming toimub kooliastmeti ning arendab koostöö võimekust ning sotsiaalseid oskusi.

Lõimingu rakendamise viisid on kirjeldatud kooli õppekava ainevaldkonda kavades.

# **Läbivate teemade käsitlemise põhimõtted Viljandi Kaare Koolis**

Läbivad teemad on vahendiks üld- ja valdkonnapädevuste saavutamiseks ning õppeainete ja ainevaldkondade omavaheliseks lõiminguks. Läbivad teemad on aineülesed ja toetavad õpilase suutlikkust oma teadmisi erinevates olukordades rakendada.

Läbivate teemade õpe realiseerub eelkõige:

* õpikeskkonna korralduses kooli vaimse, sotsiaalse ja füüsilise õpikeskkonna kujundamisel arvestades läbivate teemade sisu ja eesmärke;
* aineõppes, kus läbivatest teemadest lähtudes toob iga aineõpetaja oma aineõppesse sobivaid teemakäsitlusi, näiteid ja meetodeid;
* valikainete valikul;
* klassidevahelistes, ülekoolilistes projektides;
* klassivälistes õppetegevustes ja rahvusvahelistes projektides;
* külalistundides ja koostöös vanemate ning vilistlastega;
* kooli väärtuskasvatuse ja õppekäikude plaani tegevustes;
* õpilasesinduse tegevustes;
* lõimituna ülekoolilistes sündmustes.

Õpetuses ja kasvatuses käsitletavad läbivad teemad on:

* **elukestev õpe ja karjääri planeerimine** – taotletakse õpilase kujunemist isiksuseks, kes on valmis õppima kogu elu, täitma erinevaid rolle muutuvas õpi-, elu- ja töökeskkonnas ning kujundama oma elu teadlike otsuste kaudu, sealhulgas tegema mõistlikke kutsevalikuid.
* **keskkond ja jätkusuutlik areng** – taotletakse õpilase kujunemist sotsiaalselt aktiivseks, vastutustundlikuks ja keskkonnateadlikuks inimeseks, kes hoiab ja kaitseb keskkonda ning väärtustades jätkusuutlikkust, on valmis leidma lahendusi keskkonna- ja inimarengu küsimustele.
* **kodanikualgatus ja ettevõtlikkus** – taotletakse õpilase kujunemist aktiivseks ning vastutustundlikuks kogukonna- ja ühiskonnaliikmeks, kes mõistab ühiskonna toimimise põhimõtteid ja mehhanisme ning kodanikualgatuse tähtsust, tunneb end ühiskonnaliikmena ning toetub oma tegevuses riigi kultuurilistele traditsioonidele ja arengusuundadele.
* **kultuuriline identiteet** – taotletakse õpilase kujunemist kultuuriteadlikuks inimeseks, kes mõistab kultuuri osa inimeste mõtte- ja käitumislaadi kujundajana ning kultuuride muutumist ajaloo vältel, kellel on ettekujutus kultuuride mitmekesisusest ja kultuuriga määratud elupraktikate eripärast ning kes väärtustab omakultuuri ja kultuurilist mitmekesisust ning on kultuuriliselt salliv ja koostööaldis.
* **teabekeskkond** – taotletakse õpilase kujunemist teabeteadlikuks inimeseks, kes tajub ja teadvustab ümbritsevat teabekeskkonda, suudab seda kriitiliselt analüüsida ning toimida selles oma eesmärkide ja ühiskonnas omaksvõetud kommunikatsioonieetika järgi.
* **tehnoloogia ja innovatsioon** – taotletakse õpilase kujunemist uuendusaltiks ja nüüdisaegseid tehnoloogiaid eesmärgipäraselt kasutada oskavaks inimeseks, kes tuleb toime kiiresti muutuvas tehnoloogilises elu-, õpi- ja töökeskkonnas.
* **tervis ja ohutus** – taotletakse õpilase kujunemist vaimselt, emotsionaalselt, sotsiaalselt ja füüsiliselt terveks ühiskonnaliikmeks, kes on võimeline järgima tervislikku eluviisi, käituma turvaliselt ning kaasa aitama tervist edendava turvalise keskkonna kujundamisele.
* **väärtused ja kõlblus** – taotletakse õpilase kujunemist kõlbeliselt arenenud inimeseks, kes tunneb ühiskonnas üldtunnustatud väärtusi ja kõlbluspõhimõtteid, järgib neid koolis ja väljaspool kooli, ei jää ükskõikseks, kui neid eiratakse, ning sekkub vajaduse korral oma võimaluste piires.

# **Õppekorraldus Viljandi Kaare Koolis**

Õppeaasta jaguneb kolmeks õppeperioodiks (trimestriks) ja kaheks poolaastaks. Õppeaastas on vähemalt 175 õppepäeva. Kõik trimestrid lõpevad kokkuvõtva hindamisega. Kõiki õppeaineid õpitakse kogu õppeaasta vältel vastavalt tunnijaotusplaanile. Õppetunnid toimuvad koolis ja/või väljaspool kooli. Projekt-, õues- ja muuseumiõppeks ning ekskursioonideks ja õppekäikudeks vajalik aeg kavandatakse õpetaja töökavas.

Selleks, et õppimine oleks mitmekesine, õpilast toetav, õpilasest lähtuv ja õpilasele rõõmu pakkuv, toimuvad igal aastal erinevad mitteformaalsed õppevormid:

* Erasmus+ õpiränne teise riiki;
* õuesõppenädal;
* projektinädal;
* iseseisva õppimise päevad;
* KIK- reisid;
* matkapäevad;
* õppekäigud, ekskursioonid.

Traditsioonilist õppetööd toetavad erinevad tegevused: aastaaja raamat, rändkotike, mihkli- ja sõbrapäevalaat, ettelugemise päev, muusikapäev, kontserdid, näitused, jõulukirik, vabariigi aastapäeva tähistamine, spordipäev, liikumisbingo, teatrikülastused, emakeelepäev, stiilinädal, kogukonnapäev. Üritused toetavad õppetegevust läbi sotsiaalsete oskuste arendamise, traditsioonide ja kultuuri ning liikumise ja tervise väärtustamise. Üritused lisavad vaheldust tavalisse koolipäeva, parandavad õpikeskkonda, arendavad rahatarkust, planeerimisoskust, suhtlemisoskust, õpetavad koostööd, väärtustavad eesti keelt ja kultuuri, suurendavad koolirõõmu, äratavad huvi lugemise vastu, annavad esinemisjulgust.

Põhikooli- ja gümnaasiumiseaduse § 25 lõikes 2 on sätestatud põhikooli õpilase suurim lubatud nädala õppekoormus tundides. Põhikooli riikliku õppekava § 15 lõikes 3 on sätestatud põhikooli kohustuslike õppeainete nädalatundide arv. Tulenevalt põhikooli riiklikus õppekavas esitatud kohustuslikest nädalatundide arvust ja lubatud vabast tunniressursist on koostatud tunnijaotusplaan.

## 6.1. Tunnijaotusplaan Viljandi Kaare Kooli põhikooli riikliku õppekava alusel õppivatele õpilastele

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  |  | **1.** | **2.** | **3.** | **PGS** | **VKK** | **4.** | **5.** | **6.** | **PGS** | **VKK** | **7.** | **8.** | **9.** | **PGS** |
| Eesti keel |  | 6 | 6+1 | 7 | **19** | **20** | 6 | 4+1 | 3 | **11** | **14** | 2 | 2 | 2 | **6** |
| Kirjandus |  | - | - |  |  |  |  | 2 | 2 | **4** | **4** | 2 | 2 | 2 | **6** |
| A-võõrkeel |  | - | - | 3 | **3** | **3** | 3 | 3 | 3 | **9** | **9** | 3 | 3 | 3 | **9** |
| B-võõrkeel |  | - | - |  |  |  |  | - | 3 | **3** | **3** | 3 | 3 | 3 | **9** |
| Matemaatika |  | 4 | 3+1 | 3+1 | **10** | **12** | 4+1 | 5 | 4 | **13** | **14** | 5 | 4 | 4 | **13** |
| Loodusõpetus |  | 1 | 1 | 1 | **3** | **3** | 2 | 2 | 3 | **7** | **7** | 2 | - | - | **2** |
| Geograafia |  | - | - | - |  |  | - | - | - |  |  | 1 | 2 | 2 | **5** |
| Bioloogia |  | - | - | - |  |  | - | - | - |  |  | 1 | 2 | 2 | **5** |
| Keemia |  | - | - | - |  |  | - | - | - |  |  | - | 2 | 2 | **4** |
| Füüsika |  | - | - | - |  |  | - | - | - |  |  | - | 2 | 2 | **4** |
| Ajalugu |  | - | - | - |  |  |  | 1 | 2 | **3** | **3** | 2 | 2 | 2 | **6** |
| Inimeseõpetus |  | - | 1 | 1 | **2** | **2** |  | 1 | 1 | **2** | **2** | 1 | 1 | - | **2** |
| Ühiskonnaõpetus |  | - | - | - |  |  | - | - | 1 | **1** | **1** | - | - | 2 | **2** |
| Muusika |  | 2 | 2 | 2 | **6** | **6** | 2 | 1 | 1 | **4** | **4** | 1 | 1 | 1 | **3** |
| Kunst/Tööõpetus |  | 3 | 3 | 3 | **9** | **9** | - | - | - | **-** |  | - | - | - |  |
| Kunst |  | - | - | - |  |  | 1 | 1 | 1 | **3** | **3** | 1 | 1 | 1 | **3** |
| Käsitöö/tehnoloogia |  | - | - | - |  |  | 1 | 2 | 2 | **5** | **5** | 2 | 2 | 1 | **5** |
| Liikumisõpetus |  | 3 | 3 | 2 | **8** | **8** | 3 | 3 | 2 | **8** | **8** | 2 | 2 | 2 | **6** |
| Klassijuhatajatund |  | 1 | 1 | 1 |  |  | 1 | 1 | 1 |  |  | 1 | 1 | 1 |  |
| Arvutiõpetus |  |  | 1 | 1 |  |  | 1 | 1 | 1 |  |  | 1 | 1 |  |  |
| **Koormus kokku** |  | **20** | **23** | **25** |  |  | **25** | **28** | **30** |  |  | **30** | **33** | **32** |  |

Kool kasutab põhikooli riikliku õppekava vaba tunniressurssi järgmiselt:

**I kooliaste**

eesti keel 1 tund

matemaatika 2 tundi

klassijuhataja tund 3 tundi

arvutiõpetus 2 tundi

**II kooliaste**

eesti keel 3 tundi

matemaatika 1 tund

klassijuhataja tund 3 tundi

arvutiõpetus 3 tundi

**III kooliaste**

klassijuhataja tund 2 tundi

arvutiõpetus 2 tundi

## 6.2. Tunnijaotusplaan riikliku lihtsustatud õppekava alusel õppivatele õpilastele

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  |  | **1.** | **2.** | **3.** | **4.** | **5.** | **6.** | **7.** | **8.** | **9.** |
| Eesti keel |  | 7 | 9 | 8 | 8 | 7 | 6 | 6 | 6 | 6 |
| Inglise keel |  | - | - | - | - | 2 | 2 | 2 | 2 | 2 |
| Matemaatika |  | 5 | 5 | 5 | 5 | 5 | 5 | 4 | 5 | 5 |
| Loodusõpetus |  | 1 | 1 | 2 | 2 | 2 | 4 | 4 | 4 | 4 |
| Ajalugu |  | - | - | - | - | - | 1 | 2 | 2 | 1 |
| Inimeseõpetus |  | 1 | 1 | 1 | 2 | 2 | 2 | 2 | 2 | 1 |
| Muusika |  | 1 | 1 | 1 | 1 | 1 | 1 | 1 | 1 | 1 |
| Kunst |  | 1 | 1 | 1 | 1 | 1 | 1 | 1 | 1 | 1 |
| Liikumisõpetus |  | 2 | 3 | 3 | 2 | 2 | 2 | 2 | 2 | 2 |
| Tööõpetus |  | 2 | 2 | 2 | 2 | 4 | 4 | 4 | 5 | 7 |
| Karjääriõpe |  | - | - | - | - | - | - | 1 | 1 | 1 |
| Arvutiõpetus |  | - | - | 1 | 1 | 1 | 1 | - | - | - |
| Eluoskuste õpe |  | - | - | 1 | 1 | 1 | 1 | 1 | 1 | 1 |
| **Koormus kokku** |  | **20** | **23** | **25** | **25** | **28** | **30** | **30** | **32** | **32** |

Tulenevalt õpilaste arengust, tagatakse õpilastele põhikooli riiklikus lihtsustatud õppekavas kehtestatud õpitulemuste saavutamine järgmiselt:

lihtsustatud õpe – 2. klassi õpitulemused hiljemalt 2. klassi lõpuks; 3.–5. klassi õpitulemused hiljemalt 5. klassi lõpuks; 6.–7. klassi õpitulemused hiljemalt 7. klassi lõpuks; 8.–9. klassi õpitulemused hiljemalt 9. klassi lõpuks.

Lihtsustatud õppekava õpilastele on sisse viidud alates 3. klassist eluoskuste õppe tund. 1. ja 2. klassis on eluoskuste õpe lõimitud aineõppesse.

## 6.3. Valikainete ja võõrkeelte valik

Kõik tunnijaotusplaanis esitatud õppeained on õpilastele kohustuslikud. Valikained põhikoolis valib kool ning nende õpetamine toimub vaba tunniressursi arvelt, pidades silmas põhikooli-ja gümnaasiumiseaduse sätestatud suurimat lubatud õppekoormust nädalas. Viljandi Kaare Koolis on valikaineks riikliku põhikooli õppekava alusel õppivatele õpilastele arvutiõpetus ning riikliku lihtsustatud õppekava alusel õppivatele õpilastele arvutiõpetus, karjääriõpe ning eluoskuste õpe.

A-võõrkeelena õpetatakse inglise keelt.

B-võõrkeelena õpetatakse vene või soome keelt. Venemaa ja Soome on meie naaberriigid. Eestis elab üsna palju vene keelt kõnelevaid inimesi. Paljude õpilaste vanemad töötavad Soomes ja lapsed käivad sageli neil külas ja on nii tutvunud soome keelega. Enamus meie õpilasi asuvad edasi õppima erinevatesse kutseõppeasutustesse, kellel on sõprussuhted Soome ametikoolidega. Paljudel õpilastel on plaan minna pärast põhikooli lõpetamist Soome tööle/elama.

Võõrkeele valiku kinnitab vanem oma allkirjaga.

## 6.4. Eesti keelest erinevate õppekeelte kasutamine õppeaineti

Vastavalt Viljandi Kaare Kooli põhimäärusele on õppekeeleks eesti keel.

Õpetaja valikul ja algatusel võib lõimida kõiki õppeaineid erinevate keeltega. Õpetaja võib, kui see on õpitulemuse saavutamiseks vajalik, õppetunni tasandil kasutada õppekeelest erinevas keeles õppematerjale (sh õpilase koduses keeles) või teatud tunni etappides keele vahetust (nt reflektsioonifaasis).

Võõrkeeletundides toimuvad tunnid maksimaalselt sihtkeeles.

# **Õppekeskkonna mitmekesistamiseks kavandatud tegevused**

Õpikeskkonnana mõistetakse õpilasi ümbritseva vaimse, sotsiaalse ja füüsilise keskkonna kooslust, mille kaudu on võimalik omandada kavandatud õpitulemused. Õpikeskkond toetab õpilase arenemist iseseisvaks ja aktiivseks õppijaks, kannab õppekava alusväärtusi ja oma kooli vaimsust ning traditsioone. Koolis luuakse õhkkond, mis rajaneb vastastikusel lugupidamisel.

Koolis kasutatakse eakohast ja individuaalsele eripärale kohandatavat õppevara.

Õppetöös on võimalus kasutada internetiühendusega arvuteid ja esitlustehnikat. Tehnoloogiaalase mõtlemise arendamist toetab tehnoloogiaõpe. Õpilastel on võimalus kasutada kooli raamatukogu. Kool võimaldab õpilastel kasutada tasuta kooli õppekava läbimiseks vajalikke õpikuid, tööraamatuid, töövihikuid, muusikatundides erinevaid pille.

Õpilase arengu toetamiseks, mitmekesiste õppimisvõimaluste ja õpikogemuste pakkumiseks ning erinevate õppeainete ja läbivate teemade lõimimiseks korraldatakse koolis ainealaseid üritusi, õppekäike, ekskursioone ja viiakse läbi projekte ja õuesõpet. Projekt-, õues- ja muuseumiõppeks ning ekskursioonideks ja õppekäikudeks vajalik aeg kavandatakse vastava aine tundi.

Kaare kooli õppe- ja kasvatustöö eesmärke toetab tunniväline tegevus. Tunniväline tegevus hõlmab ringide tööd, erinevaid üritusi, erinevates projektides osalemist ning õpilasesinduse tööd. Ringide töö eesmärgiks on pakkuda õpilastele mitmekülgset arendavat tunnivälist tegevust. Ringide tööd planeerides peetakse tähtsaks õpilaste oskuste arendamist ja väärtushinnangute kujundamist.

Kaare kooli õpilased saavad valida järgmiste huviringide vahel:

* Tantsuring (1.-6. klassi õpilastele)
* Võimlemine (6.-9. klassi õpilastele)
* Nuti- ja mänguring (pikapäeva rühma ja 1.-4. klassi õpilased)
* Poistekoor
* Kunstiring (1.-6. klassi õpilastele)
* Viburing (1.-9. klassi õpilastele)
* Üldfüüsiline treening (1.-5. klassi õpilastele)

Õppekava efektiivseks täitmiseks tehakse koostööd erinevate partneritega – nii koolisiseselt kui ka väljaspool kooli.

Kooli koostööpartneriteks on Tartu Ülikool (oleme TÜ tudengitele praktikabaasiks, toetades õpetajakoolituse arengut), Viljandi Kutseõppekeskus, SA Keskkonnainvesteeringute Keskus(KIK), Eriolümpia Eesti Ühendus, Viljandi Linnavalitsus, Viljandi Laste ja Perede Tugikeskus, Viljandi Spordikeskus, Viljandi Jäähall, Eesti Jalgpalli Liit, Viljandi muuseum, Viljandi Linnaraamatukogu, Viljandi Rajaleidja, Eesti Töötukassa, Viljandi politseijaoskond, Viljandi põhikoolid, Eesti Meestelaulu Selts, Eesti Rahvakultuuri Keskus, Lahmuse Kool, Ämmuste Kool.

Lastevanemad on kaasatud kooli õppetegevusse, näiteks vanemad võivad olla III kooliastmes läbiviidava loovtöö juhendajateks, saavad osaleda õppekäikudel, perepäevadel.

## 7. 1. Kooli õppekava välise õppimise või tegevuse arvestamine koolis õpetatava osana

Õppekavavälise õppimise või tegevuse alla võivad kuuluda õpingud muusika-, kunsti-, spordi- või keeltekoolis.

Õppekavavälise õppimise või tegevuse arvestamiseks kooli õppekava osana algatab lapsevanem. Taotlus koos tõendusmaterjaliga esitatakse direktorile.

Enne taotluse esitamist toimub õpilase või piiratud teovõimega õpilase puhul vanema nõustamine taotluse esitamise ja nõutavate tõendusmaterjalide vormistamise ja esitamise kohta. Nõustamist viib läbi direktor. Tõendusmaterjaliks on vastava õppeasutuse/treeneri kinnituskiri, kus on ära märgitud õppemaht ja õppesisu. Koolil on õigus nõuda täiendavaid materjale, kui esitatud tõendusmaterjal ei ole piisav õpitulemuste omandatuse tõendamiseks.

Taotlust hindab direktori volitatud aineõpetaja ja õppejuht, kelle ülesanne on selgitada, kas õppekavaväline õppimine või tegevus võimaldavad saavutada kooli või individuaalse õppekavaga määratletud õpitulemused. Taotluse saab teha kuni üheks õppeaastaks ja seda on võimalik igal õppeaastal uuendada.

# **Liikluskasvatus**

Vastavalt „Liiklusseadusele“ on liikluskasvatuse eesmärk kujundada üksteisega arvestavaid liiklejaid, kellel on:

* ohutu liiklemise harjumused ja kes tajuvad liikluskeskkonda ning hoiduvad käitumast teisi liiklejaid ohustavalt ja liiklust takistavalt;
* teadmised ja oskused, mis toetavad nende endi ja teiste liiklejate toimetulekut ja ohutust mitmesugustes liiklusolukordades nii jalakäija, sõitja kui ka juhina.

Kooli rolliks on vastavalt „Liiklusseadusele“ viia läbi laste liikluskasvatust lõimituna erinevate õppeainetega ainetundides ja valmistada neid ette ohutuks liiklemiseks.

Kooli poolt läbiviidav liikluskasvatus toimub vastavalt ja kooskõlas Vabariigi Valitsuse määruse nr 136 „Laste liikluskasvatuse kord“. 3.21. määruses „Laste liikluskasvatuse kord“ on esitatud liikluskasvatuse sisu kooliastmeti.

**I kooliastme lõpuks õpilane:**

* teab hädaabi numbrit (112), oskab ohust teatada;
* oskab kirjeldada ohtusid oma kooliteel, põhjendada ning selgitada ohtude vältimist kooliteel;
* oskab kasutada ohutust tagavaid kaitsevahendeid, sh helkur, turvavöö, jalgratturikiiver, põlve- ning küünarnukikaitsed, vajadusel ujumisrõngast, päästevesti;
* oskab käituda ühissõidukeis, neisse siseneda, väljuda ning ohutult sõiduteed ületada;
* oskab valida jalgrattaga, rulaga, rulluiskudega sõitmiseks ohutut kohta;
* oskab ohutult liigelda märjal, libedal, lumisel teel;
* oskab valida tee, sh raudtee ületamiseks kõige ohutumat kohta; peatuda, kuulata, vaadata ning ohutuses veendununa sõidutee ületada;
* oskab määrata sõidukite liikumise suunda ning hinnata liikumise kiirust;
* oskab eristada valet/ohtlikku liikluskäitumist õigest/ohutust käitumisest.
* tunneb/teab/mõistab liikluseeskirja nõudeid jalakäijale, juhile (jalgratturile).

**II kooliastme lõpuks õpilane:**

* oskab ohust kiiresti ja korrektselt teatada;
* oskab kasutada ohutust tagavaid kaitsevahendeid, sh helkur, turvavöö, jalgratturi-, mopeedijuhi kiiver, põlve- ning küünarnukikaitsed;
* oskab käituda ühissõidukeis, neisse siseneda, väljuda ning sõiduteed ületada;
* oskab hinnata sõidukite liikumissuunda, -kiirust ja kaugust;
* oskab valida tee sh raudtee ületamiseks kõige ohutumat kohta;
* oskab hinnata sõiduki liikumiskiirust ja määrata vahemaid;
* tunneb/teab/mõistab liikluseeskirja nõudeid jalakäijale, juhile (jalgratturile);
* oskab leida informatsiooni ja lisamaterjali ohutusalaste teemakäsitluste kohta;
* oskab kaardistada ohtlikud kohad kooliteel, kirjeldab ohtu ja teab, kuidas ohtu vältida.

**III kooliastme lõpuks õpilane:**

* väärtustab ohutust, arvestab kaasliiklejatega ning on seaduskuulekas;
* oskab ohust teatada ja hinnata ohuolukorda;
* oskab vaatluse teel hinnata helkuri peegelduvuse omadusi;
* oskab kasutada ohutust tagavaid kaitsevahendeid, sh helkur, turvavöö, jalgratturi- ja mootorratturi kiiver, põlve- ning küünarnukikaitsed;
* teab ja tunneb nõudeid jalgratturile ja mopeedijuhile ning oskab vastavalt nõuetele käituda;
* oskab kaardil tähistada ohtlikud kohad kooliteel ja valida ohutuma teekonna sihtpunkti jõudmiseks;
* kirjeldab ohutu teekonna valiku põhimõtteid;
* mõistab liikluseeskirja nõudeid jalakäijale, juhile (jalgratturile, mopeedijuhile);
* on teadlik ohutusalastest kampaaniatest ning annab hinnangu ajas muutuvate hoiakute kujunemise kohta;
* oskab leida informatsiooni ja võrrelda Eesti (liiklus)ohutusalast olukorda teiste riikidega.

Liikluskasvatus koolis toimub kooli õppekava ja üldtööplaani alusel. Ainekavades, klassijuhatajate ning aineõpetajate töökavades määratletakse liikluskasvatuse detailiseeritud teemad, mida käsitletakse integreerituna ainetundides. Koolivälised liiklusalased üritused kavandatakse kooli üldtööplaanis. Liikluskasvatus toimub aasta ringi lõimituna ainetundides, klassijuhatajatundides, temaatilistel üritustel, õppekäikudel, õuesõppe tundides, projektinädalatel.

**Liikluskasvatuse teemad I kooliastmes:**

minu koolitee, sõidutee ületamine fooriga ja foorita ülekäigurajal, liiklusteemalised lauamängud, enda kaitsmine liikluses, mänguplatsi valik suvel ja talvel, liiklemine kõnniteeta tänaval, maanteel, abi kutsumine 112, liiklus ja liiklusohud kooli ümbruses, liiklusmärkide tundmine, jalgratturite liikluseeskirjade tundmine ja nende täitmine tänaval liigeldes.

**Liikluskasvatuse teemad II kooliastmes:**

ohutu koolitee, jalakäija ja jalgratturi liiklemine, liiklusmärgid ja piirangud, ülekäigurada, tee ületamise võimalused, liiklus linnas (suuremas keskuses), ohutu parkimine, käitumine teedel ja tänavatel, käitumine ühissõidukis ja parklas, praktilised õppused (jalgrattamatk, liikluslinnakus sõitmine ja vigurelementide läbimine), tähelepanelikkus ja viisakus liikluses.

**Liikluskasvatuse teemad III kooliastmes:**

liikluseeskirja nõuded jalakäijale ja juhile, liiklusmärgid ja liiklusterminid, jalgrattasõit ja turvavahendite kasutamine, ohud sõiduteel, praktilised sõiduvõtted, teadmiste ja oskuste kinnistamine praktilises tegevuses, esmaabi.

**Liikluskasvatuse seos teiste õppeainetega:**

* **eesti keel** – lugemis- ja jutustamisoskuse arendamine, teksti mõistmine, sõnavara rikastamine, lühendite kasutamine liiklusalaste lugemistekstide kaudu jms.
* **matemaatika** – teepikkuse, kiiruse ja pidurdusteekonna arvutamine, tabelite ja graafikute koostamine, andmete analüüsimine ja tõlgendamine, liiklemise teekonna kaardistamine.
* **inglise keel** – liiklusalaste sõnade teadvustamine ja õppimine.
* **kunst ja tööõpetus** – liiklussituatsioonide kujutamine, liiklusmärkide joonistamine, liiklusteemaliste lauamängude valmistamine.
* **loodusõpetus, inimeseõpetus** – ohutu käitumine õuesõppetundides, liiklusreeglite täitmine õppekäikudel.
* **muusika** – erinevate tänaval olevate helide tundmine ja nende kuulamine ning eristamine.
* **liikumisõpetus** – praktiline sõit jalgratastega liikluslinnakus, vigurelementide harjutamine jalgratastega, jalgratta ohutusnõuetega tutvumine, liiklusega seotud liikumismängudes osalemine.

# **Õpilaste arengu ja õppimise toetamine ja hindamine**

Tulenevalt õpilase individuaalsest vajadusest tagatakse koolis õpilasele võimetekohane õpe ja vajalik tugi õpetajate ja tugipersonali koostöös.

Teadmiste ja oskuste, käitumise ning hoolsuse hindamise põhimõtteid ja korda tutvustatakse lastevanematele klassi lastevanemate koosolekul, soovi korral ka  individuaalselt. Kooli õppekavas sätestatud hindamise korraldus on avalikustatud kooli koduleheküljel [(link)](https://www.vkk.vil.ee/sites/www.vkk.vil.ee/files/hindamisjuhend2024-25_0.pdf).

Koolis töötab haridusliku erivajadusega õpilase õppe koordineerija (HEVKO), kelle ülesanne on korraldada koolisisest meeskonnatööd.

Õpilaste õppe ja arengu toetamiseks on koolis:

**Ainekonsultatsioonid**

Konsultatsioonitunde annavad kõik aineõpetajad oma vastuvõtuaegadel (ajad on leitavad kooli kodulehel). Ainekonsultatsioonides osalemine on enamasti õpilasele vabatahtlik, kui HEVKO või tugimeeskond pole määranud teisiti. Kui õpilase teadmisi/oskusi on hinnatud puuduliku või nõrga trimestrihindega, on tundides osalemine kohustuslik.

**Õpilase individuaalne lisajuhendamine**

Individuaalset lisajuhendamist pakutakse õpitulemustes mahajäämusega õpilastele, ainealastest võistlustest osavõtjatele ja teistele ainest huvitatud õpilastele. Individuaalne juhendamine toimub kokkuleppel õpetajaga.

**Õpiabi osutamine trimestri lõpus**

Õpilasele, kelle trimestrihinne on „puudulik“ või “nõrk“ või kellele on hinne jäänud välja panemata, koostatakse kirjalik õpiabiplaan. Õpiabiplaani koostab aineõpetaja ja see kooskõlastatakse lapsevanemaga.

**Individuaalse õppekava rakendamine**

Kool koostab õpilasele individuaalse õppekava järgmistel juhtudel:

* + õpilasele rakendatakse õppekorraldust, mille puhul õpilane on väga vähesel määral kaasatud klassis läbiviidavasse õppesse;
  + kui õpilase õppekava erineb klassile koostatud õppekavast;
  + kui õpilase klassi läbimise aega või nominaalset õppeaega muudetakse või kui õpilasele rakendatud kohandustega kaasneb nädalakoormuse või õppe intensiivsuse oluline kasv või kahanemine võrreldes kooli või riikliku õppekavaga;
  + kui kooliväline nõustamismeeskond on andnud õpilase arengu toetamiseks soovituse vähendada või asendada riiklikes õppekavades sätestatud õpitulemusi või vabastada kohustusliku õppeaine õppimisest;
  + kui õpilane õpib toimetulekuõppel.

Õpitulemuste vähendamist või asendamist või kohustusliku õppeaine õppimisest vabastamist võib õpilasele rakendada ainult koolivälise nõustamismeeskonna soovitusel. Individuaalse õppekava koostamisel kaasatakse õpilane või piiratud teovõimega õpilase puhul vanem ning vajaduse kohaselt õpetajaid ja tugispetsialiste.

**Individuaalne õpe ehk üks ühele õpe**

Individuaalne õpe on erituge vajavatele õpilastele erandjuhul õpetaja poolt väljaspool klassiruumi täismahus antav õpe ühes, mitmes või kõikides ainetes. Erituge vajavale õpilasele annab individuaalõppeks õppekorraldusliku soovituse kooliväline nõustamismeeskond.

**Koduõpe**

Koduõpe on väljaspool kooliruume korraldatav õpe. Koduõpet rakendatakse, kui:

* õpilase terviseseisund ei võimalda tal kooli päevakavas või õppe individuaalse korralduskavaga ettenähtud õppes osaleda;
* lapsevanem soovib põhiharidust omandava õpilase õppetööd iseseisvalt korraldada.

Koduõpet tervislikel põhjustel rakendatakse koolivälise nõustamismeeskonna soovitusel.

Koduõpet vanema taotlusel korraldab ja finantseerib vanem, kes vastutab ka õpitulemuste saavutamise eest. Vanema taotlusel koduõppel õppivale õpilasele koostab koduõpet läbiviiv isik koostöös kooliga kooli õppekavast lähtudes individuaalse õppekava. Individuaalses õppekavas määratakse kindlaks õpetajad, kes kontrollivad vähemalt kord poolaastas õpitulemuste omandamist. Koolil on õigus katkestada koduõpe, kui ilmneb, et õpilasel on individuaalse õppekavaga määratletud õpitulemused suures mahus saavutamata.

**Täiendav õppetöö**

Õpilane jäetakse täiendavale õppetööle õppeainetes, milles tulenevalt trimestrihinnetest või hinnangutest tuleks välja panna aastahinne „puudulik“ või „nõrk“ või anda samaväärne sõnaline hinnang. Täiendava õppetöö raames täidab õpilane õpetaja vahetul juhendamisel spetsiaalseid õppeülesandeid. Täiendavale õppetööle jätmise otsustab õppenõukogu enne õppeperioodi lõppu.

**Andekamate õpilaste ettevalmistamine aineolümpiaadideks, konkurssideks, võistlusteks**

Kui õpilase hariduslik erivajadus tuleneb tema andekusest, tagatakse talle individuaalse õppekava rakendamine või täiendav juhendamine aineõpetajate poolt.

Andekatega tegelemise initsiatiiv tuleb õpetajalt, kes selgitab välja ainealaselt tugevad õpilased ning juhendab neid konsultatsioonis.

**Arenguvestlused**

Õpilase arengu toetamiseks korraldatakse temaga koolis vähemalt üks kord õppeaasta jooksul arenguvestlus, mille põhjal lepitakse kokku edasises õppes ja arengu eesmärkides. Arenguvestlusel osalevad õpilane, klassijuhataja ja lapsevanem või lapse eeskostja. Vajadusel ja eelneval kokkuleppel võib vestlusesse kaasata ka aineõpetajaid, sotsiaalpedagoogi ja teisi tugispetsialiste.

**Koolikohustuse mittetäitjate toetamine**

Klassijuhataja kontrollib süstemaatiliselt koolikohustuse täitmist, fikseerib õpilaste puudumised ja põhjuseta puudumisest teavitab koheselt lapsevanemat. Kui vanem ei ole klassijuhatajat õpilase puudumistest teavitanud, siis on klassijuhatajal õigus pöörduda sotsiaalpedagoogi poole. Sotsiaalpedagoog teavitab hiljemalt järgmisel õppest puudumise päeval sellest õpilase elukohajärgset linna- või vallavalitsust.

**Käitumisprobleemidega õpilaste toetamine**

Kui õpilasel esineb mittesoovitav käitumine, ta ei arvesta üldtunnustatud käitumisnorme ning eirab kooli kodukorda, siis tema käitumise mõjutamiseks kasutatakse järgmisi meetmeid:

* individuaalne vestlus klassijuhatajaga;
* lapsevanema informeerimine õpilase probleemidest;
* vestlus klassijuhatajaga, vajadusel kaasatakse aineõpetajaid ja teisi spetsialiste;
* käitumislehe rakendamine ainetundides: õpilane võtab igas õppetunnis õpetajalt kirjaliku hinnangu oma käitumise kohta tunnis; käitumislehe rakendamise algatab sotsiaalpedagoog, kes viib läbi arutelud käitumise parendamiseks;
* käitumise tugikava koostamine; käitumise tugikava koostab sotsiaalpedagoog kaasates teisi spetsialiste ja lapsevanemaid;
* ümarlaua kokkukutsumine: kooli ümarlaua kutsub kokku HEVKO.

**Laste ja/või vanemate nõustamine**

Koolis toimub regulaarne laste ja/või vanemate sotsiaalpedagoogiline, eripedagoogiline või psühholoogiline nõustamine.

# **Koolis töötavad tugispetsialistid ja nende ülesanded**

**Erivajadusega õpilase õppe koordineerija (HEVKO)**

HEVKO kaardistab kooli erivajadustega õpilased koostöös tugisüsteemi spetsialistide, klassijuhataja või aineõpetajatega. Ta jälgib tugimeetmete tõhusust, nõustab õpetajaid, kutsub kokku vajadusel ümarlaua, koordineerib tugisüsteemi tööd.

**Eripedagoog**

Eripedagoogi ülesanne on hinnata õpilase arengu- ja õpioskuste taset ja selgitada välja õpilase arengut mõjutavad ning takistavad tegurid ja õpivajadused. Eripedagoog toetab õpilasetunnetus- ja õpioskuste arendamist individuaal- või rühmatundides, analüüsib arengudünaamikat ja rakendatud tugimeetmete tulemuslikkust.

**Psühholoog**

Koolipsühholoogi ülesanne on õpilaste edasijõudmise toetamine, lapsevanemate nõustamine, koolitöötajate abistamine laste edasijõudmise kindlustamisel ja organisatsiooni kui terviku parema funktsioneerimise tagamisel. Vajadusel teeb psühholoog koostööd teiste eriala spetsialistidega nii koolis kui ka väljaspool.

**Sotsiaalpedagoog**

Sotsiaalpedagoogi ülesanne on õpilase sotsiaalsete oskuste hindamine ning tema eakohast tegutsemisvõimet takistavate tegurite analüüsimine, õpilase suhtlemisoskuse ja sotsiaalse pädevuse kujundamine ja toetamine, koolis esilekerkivate sotsiaalsete ja koolikohustuse täitmist takistavate probleemide kaardistamine, nende ennetus- ja lahendustegevuste koordineerimine.

**Abiõpetaja**

Abiõpetaja kuulub pedagoogilise personali hulka, kelle ülesanne on koostöös õpetajaga toetada õppija arengut, aitamaks õpilasel saavutada püstitatud õpitulemusi, sh abistab tuge vajavaid õpilasi kogu rühma või klassiga tehtavas töös õpetaja ja/või tugispetsialisti eelneval juhendamisel. Abiõpetaja kaasamise tulemusena luuakse õppimist ja arengut toetav õpikeskkond kõikidele õpilastele, sh erivajadustega õpilastele, et ta saaks omandada riiklikus õppekavas või õpilasele koostatud individuaalses õppekavas ettenähtud õpitulemused. Abiõpetaja rakendamine võimaldab kaasata erivajadustega õpilasi õppeprotsessi ja töötada õpitulemuste saavutamiseks kogu rühma ja klassiga korraga. Abiõpetajat kaasatakse eeskätt nendesse õppetundidesse ja -tegevustesse, kus vajadus erivajadusega õpilase toetamise järele on kõige suurem tulenevalt õpilaste eripärast, õppeaine keerukusest, samuti õppe diferentseerimisel ning kohandamisel.

**Kooli tervishoiutöötaja**

Kooli tervishoiutöötaja ülesanne on teostada profülaktilisi läbivaatusi I, III, VII klassi õpilastele, sh teha koostööd õpilase hambahaiguste ennetamiseks ja perearstile ennetavatele tervisekontrollidele suunamiseks. Kooli tervishoiutöötaja jälgib õpilase tervislikku seisundit, kujundab tervislikku eluviisi õpilaste seas, ennetab õpilaste haigestumist ja krooniliste haiguste väljakujunemist ja tervisliku keskkonna loomist ja osutab vajadusel vältimatut abi. Koolitervishoiuteenust osutatakse õppetöö toimumise ajal kooli pidajaga kooskõlastatud tööaja graafiku alusel.

**Tugiisik**

Õpilase erivajadustest tingitud personaalne abistamine koolis võib olla korraldatud nii haridusasutuse tugipersonali kui ka tugiisikuteenuse kaudu. Tugiisikuteenus on kohaliku omavalitsuse sotsiaalteenus, mille määramine kuulub kohaliku omavalitsuse pädevusse. Tugiisiku rakendamine on põhjendatud juhtudel, kui õpilane vajab pidevat individuaalset abi, juhendamist või järelevalvet. Tugiisik haridusasutuses on vajalik selleks, et õpilast saaks õppetöösse kaasata. Tugiisik on seotud konkreetse õpilasega.

# **Loovtöö korraldamise põhimõtted**

Põhikooli lõpetamise tingimuseks on, et õpilane on kolmandas kooliastmes sooritanud loovtöö, mis lähtub läbivatest teemadest või on õppeaineid lõimiv. Viljandi Kaare Koolis sooritab ja kaitseb õpilane loovtöö üldjuhul 8. klassis. Loovtööl võib olla erinev vorm. Loovtööks loetakse tööd, mis ületab ainekavas ettenähtud nõudeid. Tööd võib teostada nii individuaalselt kui ka rühmatööna. Loovtöö on õpilase kavandatud, teostatud ja esitletud töö, mis on teostatud juhendamisel. Loovtöö järgib esteetilisi ja eetilisi väärtusi ning tal on füüsiline väljund, mis on teistele esitletav.

Põhikooli lihtsustatud riikliku õppekava kohaselt teeb lihtsustatud õppe õpilane loovtöö juhul, kui kooli õppenõukogu on otsustanud, et loovtöö tegemine on võimalik.

Viljandi Kaare Kooli loovtöö juhend on eraldi dokumendina leitav kodulehelt <(https://www.vkk.vil.ee/et/kaare-kooli-loovtoo-juhend-2023)>.

# **Karjääriõppe korraldamine**

Põhikoolis toimub karjääriõpe läbiva teema „Elukestev õpe ja karjääri planeerimine“ käsitlemise kaudu.

Elukestva õppe ja karjääri planeerimisega taotletakse õpilase kujunemist isiksuseks, kes on valmis õppima kogu elu, täitma erinevaid rolle muutuvas õpi-, elu- ja töökeskkonnas ning kujundama oma elu teadlike otsuste kaudu, sealhulgas tegema mõistlikke kutsevalikuid.

Karjäärinõustamisega tegelevad:

* klassijuhatajad koos lastevanematega;
* aineõpetajad;
* huviringide juhendajad.

Läbiva teema käsitlemine erinevates kooliastmetes arvestab õpilaste ealist arengut ja sellest tulenevaid võimalusi.

**Esimeses kooliastmes** toimub suhtlemis- ja koostööoskuste ning õpioskuste omandamine ja positiivse hoiaku kujundamine õppimisse. Meetoditeks õppekäigud, külalistunnid, teemakäsitlus – „Kelleks tahan saada?“

**Teises kooliastmes** toimub õpilase erivõimete ja huvide ning empaatiavõime arendamine, tutvutakse erinevate elukutsete ja nendel toimetulekuks vajalike eeldustega. Meetoditeks töökoha külastus, laadapäevad, karjääriteemaliste saadete vaatamine, vestlused.

**Kolmandas kooliastmes** toimub edasiste õpingute ja kutsevalikute tegemine arvestades võimeid ja huve. Meetoditeks ettevõtete külastused, osavõtt ettevõtlusnädalast, miniuurimus elukutsevalikust, vabatahtlikus tegevuses osalemine, töökoha külastus.

Karjääriteenuste kättesaadavus tagatakse õpilaste teavitamise kaudu edasiõppimisvõimalustest ja tööturu üldistest suundumustest:

* ainetundides läbiva teema „Elukestev õpe ja karjääri planeerimine“ käsitlemisel;
* erinevate ürituste kaudu;
* edasiõppimist tutvustavate õppepäevade kaudu nii koolis kui väljaspool kooli;
* koostöös Viljandi Töötukassaga.

# **Õpilaste ja lastevanemate teavitamine**

Õpilaste ja lastevanemate teavitamisel juhindutakse „Põhikooli- ja gümnaasiumiseaduses“ §55 sätestatust. Õpilaste ja vanemate teavitamine toimub kooli kodukorras sätestatud korra kohaselt.

Õpilane ja vanem saavad tagasisidet õpilase arengu ja koolis toimetuleku kohta vestluses klassijuhataja ja aineõpetajaga, arenguvestluste ja Stuudiumi kaudu. Õppe- ja kasvatuse korralduse kohta saab teavet kooli kodulehelt, Stuudiumist, elektronposti kaudu ning vähemalt kord õppeaastas lastevanemate koosolekutelt.

Põhikool tagab õpilasele, kellel tekib ajutine mahajäämus eeldatavate õpitulemuste saavutamisel, täiendava pedagoogilise juhendamise väljaspool õppetunde. Vajadusel nõustatakse koolis õpilase vanemat õpilase arengu toetamises ja kodus õppimises. Viljandi Kaare Koolis töötavad erinevad spetsialistid – eripedagoog, koolipsühholoog, sotsiaalpedagoog, kes teevad koostööd õpetajatega ning osalevad vajadusel nõustamise protsessis.

Kool tagab õpilasele ja vanemale teabe õpilase arengust ja toimetulekust koolis ning teabe kättesaadavuse õppe- ja kasvatuse korralduse kohta.

Koolikorraldust reguleerivad dokumendid on kättesaadavad kooli kodulehel.

Peamised õppeteemad, vajalikud õppevahendid, hindamise korraldus ja planeeritavad üritused tehakse õpilasele teatavaks õppeperioodi algul.

Õpilase arengu toetamiseks korraldatakse temaga koolis arenguvestlusi, mille põhjal lepitakse kokku edasises õppes ja arengu eesmärkides.

Koolis korraldatakse õpilaste ja vanemate teavitamine edasiõppimisvõimaluste kohta ning tagatakse õpilastele karjääriteenuste kättesaadavus.

# **Õpetajate koostöö ja töö planeerimise põhimõtted**

Õpetajate koostöö eesmärgiks on õppekavas kirjeldatud õpitulemusteni jõudmine õppe- ja kasvatustegevuse kaudu.

Viljandi Kaare Koolis toimub õpetajate koostöö aineühenduste kaudu. Koolil on kolm aineühendust, kes tegelevad koolis töökavade ja õppekava arendusega. Ainekavade arenduse eest vastutavad aineühenduste juhid ja tööprotsessi kaasatakse kõik aineõpetajad.

Aineühendused korraldavad õppeaasta vältel üritusi. Õpetajate koostöö lähtub kooli õppe- ja kasvatustöö eesmärkidest ning väärtustest. Vastavalt vajadusele moodustatakse lisaks aineühendustele töögrupp, mis tegeleb kooli arendustegevusega ja/või muu päevakohase õppe- ja kasvatustöö teemaga.

Omavahelise koostöö tõhustamiseks on sisse seatud iganädalased infotunnid. Õppeaasta eel ja selle jooksul korraldatakse koostööseminare, koolitusi ja õppekäike, et tugevdada meeskonnasuhteid ning ühtlustada väärtusi. Koolitustel saadud teadmisi ja kogemusi jagatakse koostöörühmades.

Õpetajad koostavad oma ainetes töökavad. Töökava koostatakse kooli õppekavas esitatud ainekavade alusel. Õpetaja töökava koostamise eesmärgiks on kirjeldada taotletavate õpitulemusteni jõudmist. Õpetaja töökavas täpsustatakse kooli õppekava üldosas ja ainekavas esitatut, arvestades konkreetseid õpilasi, kasutatavat õppekirjandust ja –materjale, õpitavaid teemasid, õppesisu, planeeritud kontrolli ja hindamist, seotust läbivate teemade ja üldpädevustega.

Koolis on välja töötatud klassijuhatajate töökava, mis lähtub kooli üldtööplaanist, kooli väärtustest, traditsioonidest, KiVa õppeteemadest, õppe- ja kasvatusteemadest.

Juhtkonna koosolekud toimuvad iganädalaselt ning kaks korda kuus toimub laiendatud juhtkond, kuhu on kaasatud õpetajate esindajad.

# **Kooli õppekava uuendamine ja täiendamine**

Kui kooli õppekava uuendamise või täiendamise vajadus on tingitud muudatustest õigusaktides või tuleneb vajadusest ajakohastada, siis algatab õppekava muutmise direktor. Muudel juhtudel toimub kooli õppekava muutmine direktorile esitatud taotluse alusel. Muudatused kooli õppekavas esitatakse enne kehtestamist arvamuse avaldamiseks kooli hoolekogule, õpilasesindusele ja õppenõukogule.